《听雪》
明代·黎民怀

荏苒岁云暮，摇落秦城阴。遥天亘玄色，瓦屋飞琼音。

稍薄庭下树，微动风中琴。篝灯美良夜，寤言拥绨襟。

一齧有馀滋，僵卧徒所歆。蟪蛄罢秋响，寒螀符我吟。

岂谓四序周，而多炎景侵。缅彼凤池客，芳咏劳华簪。

作者简介：广东从化人，字惟仁，号白泉。黎民衷弟。少时师事黄佐，与兄黎民表、民衷有“三凤”之誉。嘉靖间以岁荐至京，廷试后归，绝意仕进。诗书画称三绝。卒年八十一。有《清居集》。